1Yesu kayamazire kutaha omu bwato ashaabuka aija omu kigo ky'owabo. 2Bamuletera omurwaire akabire orubaju abyamire aha katanda. Kayaboine okwesiga kwabo agambira omurwaire akabire orubaju ati, «Guma mwana wange, wagarulirwa amafu gawe.» 3Aho abegesa b'Amateka abandi bagamba omu katima bati, «Omuntu ogu narogota.» 4Yesu ashangwa namanya ebitekelezo byabo abaza ati, «Kubaki nimutekeleza kubi omu mitima yanyu? 5Kuba ekyorobire kushaga ni kihai, kugamba nti, ‹Wagarulirwa amafu gawe,› anga kugamba nti, ‹Imuka ogende?› 6Kyonkai mushobore kumanya okwo Omwana w'Omuntu aina obushobora omu nsi kugarulira amafu,» aho agambira omurwaire akabire orubaju ati, «Imuka, shutura amachera gawe otahe.» 7Omurwaire aimuka ataha. 8Embaga kubon'ekyo etina, esingiza Ruhanga ayahaire abantu obushobora nk'obu. 9Yesu kayarugiire kulinya, abona omushaija nayetwa Matayo ashuntamire aha ofisi y'abashoza. Amugambira ati, «Ompondere.» Matayo aimuka amuhondera. 10Kayabaire ali omwa Matayo nalya, abashoza bangi n'abafakare baija bashuntama ahali Yesu n'abegesibwabe. 11Abafarisayo kabakiboine ekyo, babaza abegesibwa ba wenene bati, «Ahakubaki omwegesa wanyu alya n'abashoza n'abafakare?» 12Yesu akihulira! Agamba ati, «Abagumire tibalikwetaga mutambi shana abarwaire. 13Mugende mumanye enshonga y'ekigambo eki, ‹Tindikwenda kitambo, n'inyenda obuganyizi.› Tinaizire kweta bagorogoki, nkaija kweta abafakare.» 14Abegesibwa ba Yohana bagoba Yesu bamubaza bati, «Kubaki ichwe n'Abafarisayo tusiiba, kyonkai abegesibwa bawe tibasiiba?» 15Yesu abagambira ati, «Abagenyi aha bugenyi bw'obushwere bakuchura bakyaina kishwera? Amakiro galija orwo balibaihyaho kishwera, aho nirwo balisiiba. 16Taliho muntu ateeka kiraka kya mwendo ogukyagumire aha kijwaro kikuru, aha rw'okuba ekiraka kitaguka aha kijwaro, kandi aho emitagukire eba mibi kushaga. 17Nangu n'edivai empya tibagiteka mu nshaho nkuru. Kakyakuba kityo enshaho nizitulika, edivai neshesheka, mara enshaho zonene nizifa. Edivai empya egya omu nshaho ezihya ez'edivai, aho enshaho n'edivai biikaraho.» 18Ka Yesu yabaire aliho nabagambira ebyo, omutwazi omoi ataha omu nju amubandama omu maisho nagamba ati, «Muhara wange yaruga kukaba mwaha; kyonkai oije omuteho omukono gwawe, ararora.» 19Yesu aimuka amuhondera. 20Leba omukazi ayabaire arwaire ekiganga emyaka 12 amuruga enyuma akwata aha mukugiro gw'ekijwarokye; 21kuba akaba natekeleza ati, «Kandakwataho kushai aha kijwarokye ndakira.» 22Yesu kuhinduka akabona omukazi ogwo, agamba ati, «Guma mwana wange; okwesiga kwawe kwakukiza.» Niho honkai omukazi akira. 23Yesu kayagobire omw'omutwazi, akabona abalikutera emilere n'embaga nechura ekitabe, 24agamba ati, «Murugemu, omwisiki tiyafa, anagiire.» Bonene bamushekelera. 25Kababaire bashohoize embaga aheru, ataha omu nju, akwata omwisiki omukono, omwisiki aimuka. 26Ebaruro y'ekigambo ekyo eraliira omu Wilaya yona. 27Kandi Yesu kayabaire narugayo, empume ibili zimuhondera, nizitaka ziti, «Mwana wa Daudi otuganyire.» 28Kayatahire omu nju empume zombili zimugoba. Yesu azibaza ati, «Nimwikiliza okwo eki nakushobora kukikora?» Zimuhorora ziti, «Inya Mukama.» 29Aho abakwata amaisho nagamba ati, «Mubone kuhonderana n'okwesiga kwanyu.» 30Amaisho gabo gaburura. Yesu abataisa muno ati, «Muramanya omuntu n'omoi eki atakimanya.» 31Kyonkai bonene bagenda bamuranga omu wilaya egyo yona. 32Kababaire nibarugayo bamuletera omutita akwetwe sitani. 33Yesu kayamazire kubinga sitani ogwo, omutita agamba. Embaga etangara negamba eti, «Ekyab'eki tikikabonekaga muli Isiraeli.» 34Kyonkai Abafarisayo bagira bati, «Amasitani nagabingisa amani ga mukama wago.» 35Yesu araba omu bigo byona n'omu byaro nayegesa omu sinagogi zabo naranga evangeli y'obukama bw'omw'iguru, nakiza buli ndwara na buli bulema. 36Orwo yaboine embaga yagiganyibwa, kuba ekaba eburabuliirwe, eshobeirwe nk'entaama ezitaina mushumba. 37Aho agambira abegesibwabe ati, «Eby'okugesha bingi, kyonkai abakozi bake. 38Kityo mushabe Mukama w'eigesha atweke abakozi bangi omw'igeshalye.»
lug_Latn